สังคมข่าวหุ้น
ตลาดหุ้นไทยแกว่งตัวแคบ ๆ รอผลประชุมเฟด วันที่ 31 ม.ค.ถึง 1 ก.พ.นี้ ว่าธนาคารกลางสหรัฐจะขึ้นแรงหรือลดความร้อนแรงลง
ตลาดหุ้นไทยแกว่งตัวแคบ ๆ รอผลประชุมเฟด วันที่ 31 ม.ค.ถึง 1 ก.พ.นี้ ว่าธนาคารกลางสหรัฐจะขึ้นแรงหรือลดความร้อนแรงลง
30 ม.ค. 2566

จับตาประชุมเฟด
ตลาดหุ้นไทยแกว่งตัวแคบ ๆ รอผลประชุมเฟด วันที่ 31 ม.ค.ถึง 1 ก.พ.นี้ ว่าธนาคารกลางสหรัฐจะขึ้นแรงหรือลดความร้อนแรงลง   ถ้าแรงหุ้นร่วงต่อ แต่ถ้าขึ้นน้อยหุ้นวิ่งฉิว วานนี้ดัชนีปิดที่ 1,681 จุด ทรง ๆ ตัว
TRC หุ้นสิบเด้ง ราคาขยับขึ้นต่อเนื่อง เหมืองโปแตชชัยภูมิ ใกล้คลอด นายกฯ มาเลย์บินตรงมาเจรจาถึงไทยวันที่ 10 ก.พ.นี้ เพื่อปิดดีล ส่วน EA เอาด้วย คลังก็ถือไม่ต่ำกว่า 20% ตามสัดส่วนเดิม งานนี้คงได้เห็นปุ๋ยราคาถูกมาใช้ในกลุ่มเกษตรกร
บิ๊กล็อตปริศนา อมฤทธิ์ กล่อมจิตเจริญ ประธานเจ้าหน้าที่บริหาร บมจ.มอร์ รีเทิร์น (MORE) เผยจากที่มีทำรายการบิ๊กล็อตหุ้น MORE  12 รายการ เมื่อวันที่ 27 ม.ค. 2566 จำนวน 948,108,300 หุ้น หรือคิดเป็นร้อยละ 13.21 ของทุนจดทะเบียนชำระแล้วของบริษัท ราคาเฉลี่ย 0.38 บาท นั้น ตนเองไม่ได้ทำรายการดังกล่าว และยืนยันว่ายังเป็นผู้ถือหุ้นใหญ่อันดับหนึ่ง สัดส่วน 25.75% ขณะเดียวกันได้สอบถามผู้ถือหุ้นรายอื่น ได้แก่ สามารถ ฉั่วศิริพัฒนา, วสันต์ จาวลา ได้รับแจ้งว่า ไม่ได้เป็นผู้ทำรายการดังกล่าว ส่วน อภิมุข บำรุงวงศ์ และ เอกภัทร พรประภา ไม่สามารถติดต่อได้ ส่วนผู้ที่ทำรายการบิ๊กล็อตดังกล่าว เชื่อว่าจะรายงานมาเร็ว ๆ นี้ โดยจะกลายเป็นผู้ถือหุ้นอันดับสอง
SIRI ลุย เศรษฐา ทวีสิน ประธานอำนวยการและกรรมการผู้จัดการใหญ่ บมจ.แสนสิริ (SIRI) ตั้งเป้าในปี 2566 บริษัทยังคงมุ่งมั่นพัฒนาธุรกิจและเดินหน้าเติบโตอย่างแข็งแกร่ง โดยวางเป้าหมายในปีนี้ยังเดินหน้าทำสถิติสูงสุดใหม่ (New high) ต่อเนื่องตั้งแต่ก่อตั้งบริษัทมากว่า 30 ปี ซึ่งวางเป้าหมายยอดขายปี 2566 ที่ 5.5 หมื่นล้านบาท สูงขึ้นจากปี 2565 ที่ทำได้ 5 หมื่นล้านบาท และตั้งเป้ารายได้ปี 2566 ไว้ที่ 4 หมื่นล้านบาท จากปีก่อนทำได้ 3.68 หมื่นล้านบาท
PROEN รับงาน กิตติพันธ์ ศรีบัวเอี่ยม ประธานเจ้าหน้าที่บริหาร บมจ.โปรเอ็น คอร์ป (PROEN) ร่วมกันกับบริษัท ยูเวิร์ค 999 จำกัด ในพิธีลงนามสัญญาจ้างก่อสร้างอาคาร Data Center OTT DC พร้อมงานระบบประกอบอาคาร บนเนื้อที่ 1,340 ตารางวา ตั้งอยู่ถนนพระรามเก้า  ศรีนครินทร์ เขตสวนหลวง กรุงเทพมหานคร ซึ่งกำหนดการก่อสร้างแล้วเสร็จ และพร้อมให้บริการงาน Data centerแก่ลูกค้า ภายในไตรมาสที่ 4/2566 นี้
APCS คว้างาน กฟภ. สุริยล อุดชาชน กรรมการบริหารบริษัท เอเซีย พรีซิชั่น จำกัด (มหาชน) หรือ APCS   ส่ง บริษัทย่อย “เอทู เทคโนโลยี” คว้างาน กฟภ. มูลค่า 300.83 ล้านบาท  ดัน Backlog พุ่งแตะ 1,200 ล้านบาท ลุยประมูลงานภาครัฐ/เอกชน หนุนรายได้ปี 2566 โตทะลุกว่า 2,000 ล้านบาท
HL  ตั้งเป้าโต 20% ธัชพล ชลวัฒนสกุล ประธานเจ้าหน้าที่บริหาร บริษัท เฮลท์ลีด จำกัด (มหาชน) หรือ HL ในปี 2566 บริษัทฯ ตั้งเป้ารายได้เติบโตมากกว่า 20% จากปีก่อน โดยบริษัทฯ มีแผนเปิดสาขาใหม่อีก 14 แห่ง ซึ่งเน้นในพื้นที่กรุงเทพมหานครและปริมณฑลทำให้ภายในสิ้นปีนี้จะมีสาขารวมทั้งสิ้น 50 สาขา จากปีก่อนที่มีสาขารวม 36 สาขา โดยแต่ละสาขาจะมีขนาดพื้นที่แตกต่างกัน โดยพื้นที่ประมาณ 70-80 ตารางเมตร คาดว่าจะใช้งบลงทุนราว 2 ล้านบาทต่อสาขา ขนาด 80-150 ตารางเมตร จะใช้งบลงทุน 2-3.5 ล้านบาทต่อสาขา และขนาด 150-300 ตารางเมตร ใช้งบลงทุน 3.5-6 ล้านบาทต่อสาขา
ABM ซื้อกิจการ บมจ. เอเชีย ไบโอแมส (ABM) เผยบริษัท แอลฟ่า จี เวนเจอร์ จำกัด (AGV) ซึ่งเป็นบริษัทย่อยที่บริษัทฯ ถือหุ้นในสัดส่วนร้อยละ 99.997 ได้เข้าซื้อกิจการ บริษัท หอมหอมฟาร์ม จำกัด (HHF) ด้วยการซื้อหุ้นสามัญทั้งหมดจากผู้ถือหุ้นเดิม ซึ่งรวมถึงทรัพย์สินที่เป็นอสังหาริมทรัพย์และสังหาริมทรัพย์ (ไม่เข้าข่ายเป็นบุคคลที่เกี่ยวโยงกัน) ในราคารวมทั้งสิ้น 38,000,000 บาท คิดเป็นเงินประมาณ 760 บาทต่อหุ้น บริษัท หอมหอมฟาร์ม จำกัด ดำเนินธุรกิจโรงงานผลิตชิ้นไม้สับ ทุนจดทะเบียน 5,000,000 บาท การเข้าซื้อครั้งนี้ ทำให้บริษัทขยายธุรกิจด้านโรงงานผลิตชิ้นไม้สับ เพื่อรองรับการขยายตัวของความต้องการใช้ในตลาดต่างประเทศ